Франсоа Митеран
Франсоа Митеран () е френски политик, президент на Франция от 21 май 1981 до 17 май 1995.

Биография 
Роден е в Жарнак, в западната част на Франция.

Участва във Втората световна война. През 1940 г. е ранен и пленен. В края на 1941 г. успява да избяга, връща се във Франция и влиза в Съпротивата. През 1944 г. е избран за генерал-секретар по делата с военнопленниците във Временното правителство на генерал Шарл дьо Гол.

Политическа кариера 
През 1945 г. е сред основателите на лявата партия Демократически и социалистически съюз на Съпротивата (ЮДСР). През 1946 г. Митеран е избран за депутат в Националното събрание, където остава до 1958 г. В периода 1947 – 1948 г. Митеран е министър по делата на ветераните. В периода 1950 – 1951 г. е министър по делата на отвъдморските територии, през 1953 г. министър по делата на Съвета на Европа, а през 1956 – 1957 г. е правосъден министър.

След като през 1958 г. дьо Гол създава Петата република, Франсоа Митеран остро критикува новия режим и Конституцията от 1958 г. Постепенно става лидер на лявата опозиция и през 1965 г. основава Федерацията на демократическите и социалистическите леви сили (ФДСЛС), на която е председател за периода 1965 – 1968 г. На президентските избори през 1965 г. той се кандидатира, но не успява да победи дьо Гол. Франсоа Митеран е един от основателите на Социалистическата партия. Печели президентските избори през 1981 г.

По време на мандата си Франсоа Митеран набляга на важността на европейската интеграция и препоръчва ратификацията на Договора за Европейския икономически и политически съюз, който френският електорат приема през септември 1992 г.

Визита в България през януари 1989 
На 19 януари 1989 г. Франсоа Митеран пристига на посещение в София, а на 20 януари кани на закуска във френското посолство в София 12 видни български интелектуалци и дисиденти, сред които бъдещата президентска двойка Желю Желев и Блага Димитрова, писателите Йордан Радичков, Ивайло Петров и Радой Ралин, художника Светлин Русев, химика Алексей Шелудко, акад. Николай Василев, режисьора Анжел Вагенщайн, журналистите Стефан Продев, Барух Шамлиев и Копринка Червенкова.

Митеран също така изненадващо настоява да посети БАН и се среща с академици, чл.-кореспонденти и професори на 20 януари вечерта, като след беседата изразява възхищението си от развитието на българската наука, тогава в областта на изчислителната техника, и дори прави реверанс към българските учени (през 1988 френски космонавт, като първи космонавт от Западна Европа, лети със съветски екипаж, като изчислителната техника, обработваща информацията от Космоса, е българско производство).

Външни препратки 
 На този ден през 1981 г. Франсоа Митеран печели президентските избори във Франция, Агенция „Фокус“, 10 май 2006

Източници 

Родени на 26 октомври
Френски политици
Президенти на Франция
Министри на правосъдието на Франция
Министри на вътрешните работи на Франция
Кметове във Франция
Френски социалисти
Френски юристи
Агностици
Френски военни дейци от Втората световна война
Участници във Френската съпротива
Носители на ордена на Почетния легион
Носители на Ордена на Бялата роза
Доктор хонорис кауза на Лиежкия университет
Доктор хонорис кауза на Гданския университет
Доктор хонорис кауза на Софийския университет
Почетни граждани на Белград
Хора от Нова Аквитания
Починали в Париж
Починали от рак